‘સીટી ટુર’ પૂરી થયા પછી સાંજના ‘બુર્જ ખલીફા’ જોવા ગયા. દુનિયાના ઊંચામાં ઊંચા મકાનની સાવ બાજુમાં ઊભા રહેતાં મનમાં એક જાતનો રોમાંચ થયો. ત્યાં ઉપર જવાની મનાઈ છે, નહીં તો રૂ. 1200ની ટિકિટ લઈનેય ઉપર જરૂર ગયા હોત ! તેની સામે એક તળાવમાં મ્યુઝિકલ ફુવારા ગોઠવવામાં આવ્યા છે. સંગીતના તાલે ફુવારા ડોલે અને ખૂબ ઊંચે ઊડે, પણ પેલા મકાનની ટોચ સુધી પહોંચવાનું તેમનું ગજુ નહિ ! સાંજનો સમય હતો, ખૂબ જ સહેલાણીઓ આવ્યા હતા. એકાદ કલાક અહીં બેસી, બાજુનો દુબઈ મૉલ જોઈ, મનમાં આનંદ ભરીને હોટલ પર પહોંચ્યા.